als_Latn dik_Latn sag_Latn
Botime
Shteti apo tregu? Cilin model zhvillimi të ndjekim (2013)
Autor Adrian Civici
Në librin e Civicit gjejmë tema të së përditshmes sonë, “Uji si burim strategjik dhe lufta për të” ose “Përse po na dëmtojnë kaq shumë zjarret dhe përse jemi kaq të pafuqishëm për t’i përballuar ato?” Po ashtu, gjejmë problematika komplekse për mjedisin, për burimet natyrore dhe administrimin efiçent të tyre, për naftën dhe fuqinë financiare e gjeopolitike që ajo ka sot në tregjet ndërkombëtare, për kulturën si faktor zhvillimi, edukimin, kapitalin njerëzor dhe për rolin e ri të ekonomisë së dijes dhe universiteteve, për etikën dhe besimin etj., si faktorë socialë që janë pjesë e një mjedisi ku ne veprojmë dhe ndërvaremi nga njëri -tjetri.
Libri të fton të reflektosh për taksën e sheshtë dhe progressive, për rolin e shtetit dhe domosdoshmërinë që ai të jetë “inteligjent” kur vendi është i vogël si ç’është rasti ynë, për rolin e ekonomistëve shqiptarë në trajtimin e problemeve “të brendshme” të zhvillimit, marrëdhëniet me FMN-në ose Bankën Botërore etj., duke ofruar, njëkohësisht, rrugëzgjidhje për të ardhmen e ekonomisë dhe financave shqiptare. Artan Santo
Reformimi i pronësisë në prefekturën e Shkodrës. 1945-1947 (2013)
Autor Tomi Treska.
Punimi është një studim shterues, për shkak se autori ka përdorur të gjithë dokumentacionin arkivor të mundshëm të qarkut të Shkodrës dhe të Arkivit Qendror të Shtetit për këtë periudhë dhe për këtë tematikë, ka pasur mundësinë dhe lirinë për të punuar mbi një literaturë të gjithanshme, të shkruar në periudha të ndryshme, por njëkohësisht ka arritur të punojë mbi një terren të ri, të pashkelur kaq specifikisht nga autorët pararendës që janë marrë me historinë ekonomike dhe politike të Shqipërisë diktatoriale. Autori ka ndërtuar të gjithë dinamikën krahinore të zbatimit të reformës, përshkallëzimin nga muaji në muaj e nga viti në vit si dhe mënyrat e zbatimit; impaktin ekonomik dhe pronësor në jetën e vendit, shndërrimet e thella pronësore që prodhoi, deformimet e qëllimshme të ligjit që u vërejtën në segmente të caktuara kohore dhe hapësinore, demagogjinë e përdorur nga pushteti dhe politikat e rafinuara të tij për krijimin e përdhunshëm të bazës sociale të së ardhmes së regjimit. Prof. Dr. Romeo Gurakuqi
Shembja e idhujve. Bashkëjetesa nga poshtë. Rasti i Shkodrës. (2013)
Autor Tonin Gjuraj
Në këtë libër, autori Tonin Gjuraj ka marrë përsipër të bëjë të njohur në opinionin akademik të dhëna nga kultura shqiptare lidhur me fenë dhe tolerancën fetare, së bashku me meritën e trajtimit të studimit të fesë dhe të tolerancës fetare në Shqipëri dhe, në Shkodër, në veçanti. Autori kameritën të tërheqë vëmendjen rreth paaftësisë së deritanishme të historiografisë shqiptare për vlerësimin e aktivitetit dhe veprës së klerikëve të tri feve në Shqipëri për ngjalljen dhe përkrahjen e ndjenjës antikomuniste mes brezit të ri, ç’ka me sa duket mund të shpjegonte deri diku edhe zanafillën e tolerancës ndërfetare gjatë rigjallërimit të feve në periudhën pas përmbysjes së komunizmit. Prof. Dr. Albert Doja
Kultura kombëtare në kulturën organizative (2013)
Autor Edlira Gjuraj
Objekt i analizës së Gjuraj janë lidhjet, teoritë e mendimet e shumta për binomin kulturë - ndryshim dhe si këta dy elementë, në mënyrë të vazhdueshme, ndikojnë tek njëri-tjetri. Në vijim të teorisë së Hofstede, autorja vë përballë individualizmin me kolektivizmin, feminizmin me maskilizmin, parë gjithmonë në kontekstin kulturor. Një vend të veçantë në libër zë studimi empirik, që përmban gjetjet kërkimore të autores si dhe një analizë të detajuar të tyre. Valbona Nathanaili
Shqipëria dhe çështja shqiptare pas Luftës së parë Botërore
Autor Romeo Gurakuqi
Objekt i këtij libri është një periudhë shumë e rëndësishme e historisë kombëtare, kur po ripërcaktohej statusi dhe kufijtë e Shqipërisë, kur për së dyti, e diku për së treti, krahinat të tëra liheshin jashtë shtetit të sapo përcaktuar e njohur ndërkombëtarisht. Akoma, ngjashmëritë që paraqet jeta politike e shtetit shqiptar dje me ato sot. Vihet re një mungesë kohezioni të brendshëm nga aktorë të ndryshëm, për të gjetur pjesë të përbashkëta të interesit politik e kombëtar dhe, mbi të gjitha, këndvështrime divergjente sa i takon së ardhmes së popullit shqiptar në Europë. Veçantive në formimet tona tradicionale të mbartura nga pushtimi i gjatë otoman, u kemi shtuar në rrjedhat e viteve, deformimet e imponuara nga komunizmi, pastaj nga komunizmi jugosllav dhe, sot, nga elementet e importuar nga shkretëtirat, krejt të pangjashme me qenien europiane të shqiptarëve. Andrea Nathanaili
Fëmijëria manaxheriale. Fillesat e një ekonomie tregu. Rasti i Shqipërisë. (2013)
Autor Grida Duma
Në këtë studim ndërthuren jo vetëm analizat dhe sintezat teorike të fenomenit që nga fillesat e tij, por mbi të gjitha reflektimet dhe pasojat konkrete në realitetin e rajonit tonë dhe, në mënyrë të veçantë, Shqipërisë.Ky realitet i ndikimit dhe, mbi të gjitha, i drejtimit nga fenomenet e globalizmit analizohet në mënyrë të thjeshtë dhe të qartë duke u mbështetur në dy shtylla të realitetit të ekonomisë sonë si pjesë e ekonomisë globale. Prof. dr. Dhori Kule
Sistemet e informacionit. Si instrument reformimi në sektorin energjitik (2013)
Autor Indrit Baholli
Analiza e punimit ka në qendër të saj informatizimin e sistemit të faturimit në Korporatën Elektroenergjitike Shqiptare. Studimi është përfunduar nga autori në vitin 2007, ndërsa punimi është mbrojtur si tezë doktorature në vitin 2008. Nga kjo periudhë, në sektorin energjitik në vendin tonë kanë ndodhur ndryshime e reforma të konsiderueshme, në veçanti në funksionimin e Korporatës Energjitike, ku mund të përmendim në veçanti shkëputjen si funksione të veçanta e të pavarura atë të shpërndarjes të furnizimit me shumicë. Gjithsesi, punimi shikohet edhe sot si mjaft aktual. Ai paraqet jo vetëm një material njohës të ecurisë së sistemit të informatizimit në Korporatën Elektroenergjitike, por njëkohësisht në të zhvillohen, në mënyrë të argumentuar e graduale, si bazat teorike të domosdoshmërisë së informatizimit, ashtu edhe ato organizative e aplikative të këtij procesi, në shumë prej të cilave është mbështetur aktualisht sot edhe informatizimi i sistemit të shpërndarjes së energjisë elektrike. Prof. dr. Bashkim Ruseti
Kurthet e papunësisë (2013)
Autor Kosta Barjaba
Libri “Kurthet e papunësisë” mund të konsiderohet, pa hezitim, si një kontribut real dhe i mirëpritur në lëmin e shpjegimit teorik bashkëkohor të formave të papunësisë. Është kënaqësi për çdo lexues të lundrojë mes faqeve të librit në shpjegimet për papunësinë klasike, ciklike, strukturore, friksionale, të fshehtë, vullnetare, ndeshëse etj. Të përpiqet t’i japë një përgjigje, ndoshta njërës nga pyetjeve më tunduese e të vjetër sa vetë shkenca ekonomike: a është i mundur punësimi i plotë? Të përpiqet të japë një shpjegim, qoftë dhe për rastin e Shqipërisë: me ç’lloj të papunësisë ndeshemi më shumë? Papunësi klasike, papunësi keynesianiste, papunësi vullnetare apo papunësi të fshehtë? Vetëm një përgjigje e saktë, në këtë aspekt, mund të garantojë se politikat tona për reduktimin e papunësisë mund të jenë efektive e reale. Në rast të kundërt, çdo gjë kthehet në amatorizëm e populizëm pa vlerë. Dhe përgjigjen e mjaft prej këtyre pyetjeve kolegu ynë, Kosta Barjaba, na e ka dhënë qartazi në këtë libër. Prof. Dr. Adrian Civici
Marrëdhëniet shqiptaro-italiane në vitet 1920-1934 (2013)
Autor Arben Cici
Libri me temë “Marrëdhëniet shqiptaro-italiane në vitet 1920-1934”, nuk ka rëndësi vetëm për qasjen objektive ndaj fenomenit historik qe ai analizon, por edhe për burimet e pasura primare arkivore shqiptare dhe të huaja, si dhe për burimet e shumta sekondare nga historiografia shqiptare dhe e huaj. Ai ka arritur të shfrytëzojë gjithashtu gjarësisht dhe shtypin shqiptar e të huaj të periudhës që merr në studim. Prof. Dr. Valentina Duka
Faktorizimi i miteve moderne shqiptare. Produkt i traditës dhe i komunikimit mediatik (2013)
Autor Diana Kastrati
Studimi rreket të marrë në shqyrtim një çështje-fenomen siç është mitologjia moderne, shkaqet e lindjes, raporti me traditën, të vepruarit e saj në komunitet, trajtimi filozofik dhe raporti aktual i saj me mediat, parë në kuadrin antropologjik social. Një vend të rëndësishëm zë paraqitja e mendimit botëror në këtë fushë, jo vetëm ata klasikë, por edhe përfaqësues të shkollave të ndryshme të mendimit të sotëm në botë. Më tej, trajtohet paraqitja e traditës dhe e tendencave të sotme për formimin e miteve të reja shqiptare, gjithmonë nën ndikimin e faktorëve të ndryshëm. Në përpjekje për të ruajtur një profil studimor, ka raste të ndërfutjes së pozicionimeve personale, të cilat janë gjithmonë në nivel opinioni dhe interpretimi vetjak. Prof. dr. Hamit Boriçi
Algoritmikë, programim, struktura të dhënash në C++
Autorë Tamara Luarasi & Tomi Thomo Tiranë
C++ është një gjuhë programimi që kompilohet dhe e përdorshme gjërësisht; ajo konsiderohet si një gjuhë e nivelit të ndërmjetëm, mbasi qëndron midis gjuhëve të njohura si gjuhë të nivelit të lartë dhe atyre të nivelit të ulët. E zhvilluar nga Bjarne Stroustrup duke filluar nga viti 1979 ne Bell Labs, C++ fillimisht është quajtur C me klasa, mbasi gjuhës C i u shtuan cilësitë e orientimit në objekte, të tilla si klasat, dhe zhvillime të tjera të gjuhës së programimit C. Gjuha është riemërtuar C++ në vitin 1983. Libri është ilustruar me ushtrime. Për realizimin e tyre mund të përdoren ambiente të ndryshme pune se NeatBeans, Visual Studio etj.
Bursa e Tiranës. Midis të sotmes teorike dhe të ardhmes praktike. (2013)
Autor Elvin Meka
Nisur nga misioni themelor i Bursës së Tiranës për “organizimin e tregut të titujve, duke krijuar kushte të favorshme për emetuesit, investuesit dhe ndërmjetësit financiarë në mënyrë që ata të jenë eficentë në tregun e kapitaleve”, autori ndalet e analizon në mënyrë logjike arsyet e ekzistencës, debatet, përpjekjet dhe objektivat e saj, qofshin këto akoma në letër. Në mënyrë më specifike trajtohet problematika e garantimit të fluksit të kapitaleve vendase apo të huaja në funksion të financimeve për sektorin publik e privat; dhënia e garancive të nevojshme për investueit e ndryshëm, qofshin këta individualë apo institucionalë për garancitë dhe mundësitë e investimit; krijimi i kushteve që kapitali i investuar në tregjet e kapitaleve të ketë eficencën e kërkuar etj. Prof. Dr. Adrian Civici
Drapër e çekan. Një vështrim kritik të procesit të shpërndarjes dhe rishpërndarjes së të Ardhurës Kombëtare në ish-BRSS 1956-1990 (2013)
Autor Anilda Bozdo
Studimi trajton reformat në procesin e shpërndarjes dhe rishpërndarjes së të ardhurave kombëtare të Bashkimit Sovjetik që nga viti 1956 deri më 1990. Monografia është strukturuar në tre kapituj kryesorë, ndër të cilët kapitulli i parë trajton aspektet teorike të konceptit marksist mbi “produktin për vete” e “produktin për shoqërinë” dhe në konceptin bashkëkohor të Produktit të Përgjithshëm Bruto (GDP). Dy kapitujt në vijim analizojnë hapat reformuese që u ndërmorën në Bashkimin Sovjetik, duke filluar me reformën e parë të vitit 1956, të drejtuar nga Nikita Hrushovi, reforma e vitit 1967, reforma ekonomike e vitit 1979, reforma e vitit 1983, që u mbiquajt “mikroeksperimenti” dhe së fundi me Perestrojkën dhe Glasnostin, reforma të ndërmarra nga Gorbaçovi. Autorja ka arritur jo vetëm t’i paraqesë në mënyrë të kuptueshme këto reforma, por të nxjerrë në dukje edhe të gjithë debatin politik dhe ekonomik, në mbrojtjen apo në qëndrimin kritik ndaj tyre. Dr. Zef Preçi
Investimet e huaja direkte në Shqipëri. Analizë e efekteve, politikave dhe lidhja me rritjen ekonomike (2014)
Autor Oltjana Zoto
Ky punim analizon korrelacionin territorial dhe sektorial midis investimeve të huaja direkte dhe rritjes ekonomike të Shqipërisë. Punimi analizon sesi shpërndarja sektoriale e IHD-ve ndikon në kontributin e sektorëve të ekonomisë në rritjen ekonomike të vendit. Duke qenë një komponent i ri i zhvillimit ekonomik të vendit, IHD-të janë zhvilluar në disa forma. Punimi fokusohet në analizën e diversitetit të tyre, si edhe në impaktin e ndryshëm të formave dhe të qëllimeve të IHD-ve në zhvillimin ekonomik dhe shoqëror të Shqipërisë. Analiza teorike e IHD-ve bëhet e lidhur ngushtë me përthyerjet e problematikave të tyre në ekonominë e Shipërisë. Në këtë perspektivë, një analizë e thelluar e këtyre përthyerjeve dhe implikimeve mund të shërbejë edhe për të “pasuruar” kontekstin teorik të rolit të IHD-ve në rritjen ekonomike të një vendi. Prof. dr. Kosta Barjaba
Evolucioni i hapësirës urbane në qytetin e Shkodrës (2013)
Autor Nevila Xhindi
Studimi përqëndrohet në problematikën e ditëve të sotme të zhvillimit urban të Shkodrës dhe influksit të popullsisë. Zhvillimet urbane të viteve të fundit janë të një natyre kaotike për aq kohë sa nuk ka një vizion të qartë për qytetin. Kjo është për shkak të planit të zhvillimit urban të vjetëruar dhe jo të ripunuar apo rinovuar, mungesës së një vizioni urban afatgjatë dhe veprimeve ilegale në infrastrukturë. Studimi tregon për një nevojë urgjente për ndërmarrje të reja radikale dhe mënyra të reja mendimi e veprimi me qëllim që t’u përgjigjemi në kohë rritjes së popullsisë urbane, problemeve që krijon ajo, nevojave bazë për eliminimin e varfërisë urbane, si dhe kërkesave të ndryshme të shoqërisë. Prof. Dr. Dhimitër Doka
Arsimi i lartë. Për një shoqëri të hapur. (2013)
Autor Fatos Tarifa
Politikat arsimore dhe dështimet e tyre janë objekti i parë i analizës dhe i kritikës së autorit. Përderisa politika nuk ka vendosur piketën e fundit të iter-it shkollor dhe nuk ka përcaktuar se ku dhe çfarë synon të arrijë formimi universitar, e ardhmja e arsimit të lartë në Shqipëri i ngjan një rrugëtimi të papërcaktuar e të paqëllimtë. Sigurisht, në këto 20 vitet e fundit, qeveritë shqiptare nuk kanë munguar të shpalosin reforma e programe zhvillimi ambicioz të sistemit shkollor, në të gjitha hallkat e tij. Por a kanë prodhuar këto “reforma” atë përmbysje pozitive që pritej në shkollën shqiptare, apo ato thjesht janë arkivuar si një “shprehje e vullnetit të mirë” të qeverisë së radhës? Me pak fjalë, pyet drejtpërsëdrejti Tarifa, a është kthyer universiteti ynë në një qendër për prodhimin dhe përhapjen e dijes? A mund të themi se ai është bërë sot motorri i zhvillimit të shoqërisë në të gjitha fushat? Dhe, më në fund, a mund të konsiderohet universiteti shqiptar si “ndërgjegja kritike e shoqërisë”, siç është ai, në fakt, në shoqëritë e zhvilluara të Perëndimit? Prof. Pëllumb XHUFI
luo_Latn als_Latn ron_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn vec_Latn als_Latn als_Latn pag_Latn als_Latn als_Latn vec_Latn als_Latn als_Latn ilo_Latn als_Latn als_Latn deu_Latn als_Latn als_Latn vec_Latn als_Latn als_Latn als_Latn als_Latn als_Latn ast_Latn als_Latn als_Latn ron_Latn als_Latn als_Latn cat_Latn als_Latn als_Latn tgl_Latn als_Latn als_Latn por_Latn als_Latn